Ministar branitelja Predrag Matić održao je izvanrednu konferenciju za novinare. Tema konferencije je bila Zakon o pravima hrvatskih branitelja iz Domovinskog rata i članova njihovih obitelji.



Dobili smo prijedlog novog zakona o hrvatskim braniteljima od udruga. Kolika je cijena dostojanstva hrvatskih branitelja koje slušamo pet mjeseci, rekao je na početku ministar.



Ministar Matić je zatim citirao izjave Klemma i Glogoškog. Nakon toga rekao je da su, prema prijedlogu zakona, napravili po konzervativnoj metodi račun fiskalnog učinka tog prijedloga. Nakon što smo pročitali prijedlog zakona o braniteljima i izračunali sve, izdvajanje bi na godišnjoj razini umjesto 6 milijardi kuna bilo 20 milijardi kuna, rekao je Matić.



Na prvoj stranici navedena su, među ostalim, četiri zahtjeva: hrvatski branitelj ne može dobiti otkaz, ne može imati mirovinu manju od prosječne plaće u Hrvatskoj (trenutačno nešto više od 5400 kuna), supružnik umrlog branitelja stječe pravo na mirovinu s navršenih 45 godina života, nezaposleni branitelj dok ne nađe posao mjesečno bi dobivao 3000 kuna, rekao je Matić. Nakon što sam to pročitao, ja dalje nisam ni čitao nego dao prijedlog zakona na proučavanje, dodao je.



Ako je prijedlog iskren, napokon smo doznali da dostojanstvo hrvatskog branitelja ima cijenu - to je 20 milijardi kuna. Žele biti povlaštena kasta u državi za koju su se borili. Ako prijedlog nije bio iskren, onda se radi o zlonamjernoj političkoj podvali Vladi i mafijaškom stilu dostave liste želja koja se ne može ispuniti. Da se ovo ispuni, onda moramo nabaviti 14 milijardi kuna. Kome ćemo to uzeti?, upitao je Matić.

Zadatak je kako od ovog materijala napraviti da vukovi budu siti, a ovce na broju, završio je konferenciju ministar Matić.



Malo prije ministrove konferencije, u šatoru ispred Ministarstva branitelja uručene su prekršajne prijave Josipu Klemmu i Đuri Glogoškom zbog neprijavljivanja prosvjeda branitelja.



U videoprilogu pogledajte snimku cijele konferencije za novinare ministra Matića.











Neposredno nakon konferencije iz šatora je stigla i prva reacija na ono što je Matić rekao. Branitelji su zatečeni dokumentacijom koju je ministar pokazivao na konferenciji.



Potom su konferenciju za novinare održali branitelji. Mislim da se radi o radnom materijalu koji je zaprimljen u saborskom Odboru za ratne veterane. Ministar govori o nekih 20 milijardi. Ne znam o čemu je riječ. Mi danima radimo na izradi novog zakona o pravim hrvatskih branitelja. Još nismo niti ugradili u nacrt zakona u prijedloge koji su stigli. Vjerojatno s tom skupinom, koja je izabrana na Odboru za ratne veterane, paralelno još netko radi na tom zakonu kad je već ministar došao do izračuna od 20 milijardi kuna. Očito ministar ima velikih zdravstvenih problema, preporučujem da svi na visokim dužnostima u Republici Hrvatskoj pod hitno obave zdravstveni pregled, rekao je Glogoški.



Sigurno da ćemo u zakonu ugraditi ono kako se više hrvatski branitelji ne bi ubijali. Kada postavljate milijune i milijarde, koliko vrijedi jedan život? upitao je Klemm ministra Matića. Danas imamo priliku živjeti u državi gdje nažalost hrvatski branitelji moraju izvršiti suicid da bi njihova obitelj preživjela, dodao je Klemm.



U videoprilogu pogledajte cijelu konferenciju branitelja.